ଭୁବନେଶ୍ୱର, ନଭେମ୍ବର ୪(ଲୋକାଲ ୱାୟାର): ଆସନ୍ତା ଡିସେମ୍ବର ମାସରେ ପୁରୀ, ସମ୍ବଲପୁର ଓ ବାଲେଶ୍ୱରରେ ସେରୋ ସର୍ଭେ ହେବ ବୋଲି ସ୍ୱାସ୍ଥ୍ୟ ବିଭାଗ ଅତିରିକ୍ତ ମୁଖ୍ୟ ଶାସନ ସଚିବ ପ୍ରଦୀପ୍ତ କୁମାର ମହାପାତ୍ର ବୁଧବାର କୋଭିଡ ସମୀକ୍ଷା ବୈଠକ ଅବସରରେ କହିଛନ୍ତି ।
ସେ କହିଛନ୍ତି, ଦେଶରେ ପ୍ରତି ୧୦ ଲକ୍ଷରେ ୮୩ ହଜାର ପରୀକ୍ଷା ହେଉଥିଲା ବେଳେ ଓଡ଼ିଶାରେ ୧ ଲକ୍ଷ ୨ ହଜାର ପରୀକ୍ଷା ହେଉଛି ।
ଓଡ଼ିଶାରେ ସୁସ୍ଥତା ହାର ୯୫.୩୨% ଥିବା ବେଳେ ଜାତୀୟସ୍ତରରେ ଆରୋଗ୍ୟ ହାର ରହିଛି ୯୨ % । ମୃତ୍ୟୁହାର ମଧ୍ୟ ୦.୪୬% ରହିଛି ।
ଟିକାକରଣ ପାଇଁ ୩୭୫୨ ସରକାରୀ ଓ ଘରୋଇ ପ୍ରତିଷ୍ଠାନ ଚିହ୍ନଟ କରାଯାଇଛି ଏବଂ ୩ ଲକ୍ଷରୁ ଅଧିକ କର୍ମଚାରୀଙ୍କୁ ନିୟୋଜିତ କରାଯିବ ।
ଇତି ମଧ୍ୟରେ ଭୁବନେଶ୍ୱର, ଗଜପତି ଓ ଗଞ୍ଜାମରେ ସେରୋ ସର୍ଭେ ଶେଷ ହୋଇଛି । ଏବେ କଟକରେ ସେରୋ ସର୍ଭେ ଚାଲିଥିଲା ବେଳେ ଡିସେମ୍ବରରେ ପୁରୀ, ସମ୍ବଲପୁର ଓ ବାଲେଶ୍ୱରରେ ହେବ ।
ସମ୍ବଲପୁର, ନଭେମ୍ବର ୪(ଲୋକାଲ ୱାୟାର): ସମ୍ବଲପୁର ଜିଲ୍ଲାର ଯୁଯୁମୁରା ବନସୁରକ୍ଷା ସମିତିର ସଦସ୍ୟ ସଚିବ ତଥା ଫରେଷ୍ଟ ଗାର୍ଡ ମଧୁସ୍ମିତା ମହାପାତ୍ର ଏକ ବିଲ୍ ପାସ୍ କରିବାକୁ ୩୬ ହଜାର ଟଙ୍କା ଲାଞ୍ଚ ନେଉଥିବା ବେଳେ ଭିଜିଲାନ୍ସ ହାତରେ ଧରାପଡ଼ିଥିବା ବିଭାଗ ପକ୍ଷରୁ କୁହାଯାଇଛି ।
ଯୁଯୁମୁରାର ବେବେରାଣୀ ବର୍ଷା ଗ୍ରାମରେ ରାଜ୍ୟ ସରକାରଙ୍କ ଓଏଫଏସଡିପି ସ୍କିମ୍ ଜରିଆରେ ବନ ସୁରକ୍ଷା ଯୋଜନାର ଏକ ଘର ନିର୍ମାଣ ପାଇଁ ହୋଇଥିବା ଏକ ଲକ୍ଷ ଟଙ୍କାର ଏକ ବିଲ୍ ପାସ୍ କରିବାକୁ ବନ ସୁରକ୍ଷା ସମିତିର କୋଷାଧ୍ୟକ୍ଷ ପର୍ଶୁରାମ ମିର୍ଦ୍ଧାଙ୍କୁ ଫରେଷ୍ଟ ଗାର୍ଡ ୩୬ ହଜାର ଟଙ୍କା ଲାଞ୍ଚ ମାଗିଥିଲେ ।
ପର୍ଶୁରାମ ଏ ନେଇ ଭିଜିଲାନ୍ସ ବିଭାଗରେ ଅଭିଯୋଗ କରିଥିଲେ । ମଙ୍ଗଳବାର ଯୋଜନାନୁସାରେ ପର୍ଶୁରାମ ଫରେଷ୍ଟ ଗାର୍ଡଙ୍କୁ ଲାଞ୍ଚ ଟଙ୍କା ଦେଉଥିବା ବେଳେ ଭିଜିଲାନ୍ସ ବିଭାଗ ଅଧିକାରୀମାନଙ୍କୁ ଚଢ଼ାଉ କରି ତାଙ୍କୁ ଗିରଫ କରିଥିଲେ ।
ସମ୍ବଲପୁର, ନଭେମ୍ବର ୨ (ଲୋକାଲ ୱାୟାର) : ସମ୍ବଲପୁର ଜିଲ୍ଳାରେ ଚଳିତ ଖରିଫ ଧାନ ଅମଳ କାର୍ଯ୍ୟ ଜାରି ରହିଥିବା ବେଳେ ଆସନ୍ତା ୧୨ ତାରିଖରୁ ମଣ୍ଡି ଖୋଲିବାକୁ ଯାଉଛି । ହେଲେ ଚାଷୀଙ୍କୁ ଏ ପର୍ଯ୍ୟନ୍ତ ଟୋକନ ମିଳି ନ ଥିବା ଅଭିଯୋଗ ହୋଇଛି ।
ଜିଲ୍ଲାରେ ସର୍ବମୋଟ ୧୦୬ଟି ମଣ୍ଡି ଆରଏମସି ଅଧିନରେ ଥିବାବେଳେ ପୂର୍ବରୁ ନାମ ପଞ୍ଜିକରଣ କରିଥିବା ଚାଷୀମାନଙ୍କ ପାଇଁ ଟୋକନ ବ୍ୟବସ୍ଥା ହୋଇପାରି ନାହିଁ ।
ଅନ୍ୟପଟେ ଏକର ପିଛା ୨୫ରୁ ୩୦ କ୍ୱିଣ୍ଟାଲ ଧାନ ଉତ୍ପାଦନ କ୍ଷମତା ରଖୁଥିବା ବେଳେ ସରକାର ଅଣ ଜଳସେଚିତ ଜମି ପାଇଁ ୧୨ ଓ ଜଳସେଚିତ ଜମି ପାଇଁ ୧୯ କ୍ୱିଣ୍ଟାଲ ହିସାବରେ ଧାନ ବିକ୍ରି କରିବାକୁ ସରକାରଙ୍କ ନିୟମ ରହିଛି ।
ସମ୍ବଲପୁର, ନଭେମ୍ବର ୨(ଲୋକାଲ ୱାୟାର): ଓପେରା ରିକ୍ରିଏସନ୍ ପ୍ରାଇଭେଟ୍ ଲିମିଟେଡ୍ ପକ୍ଷରୁ ଅନଲାଇନରେ ଅନୁଷ୍ଠିତ ସୁନ୍ଦରୀ ପ୍ରତିଯୋଗିତାରେ ସମ୍ବଲପୁରର ମୀମାଂସା ପ୍ରିୟଦର୍ଶିନୀ ରଥଙ୍କୁ ସଫଳତା ମିଳିଛି ।
ଏକଦା ସମ୍ବଲପୁର ସରକାରୀ ମହିଳା ମହାବିଦ୍ୟାଳୟ ଛାତ୍ରୀସଂସଦର ସଭାନେତ୍ରୀ ଥିବା ମୀମାଂସା ସୁଗାୟିକା ଏବଂ ଆଙ୍କର ଭାବେ ମଧ୍ୟ ପରିଚିତ ।
ବର୍ଷ ତମାମ ଅନଲାଇନରେ ଚାଲିଥିବା ଏହି ପ୍ରତିଯୋଗିତାରେ ସେ ବେଷ୍ଟ୍ ଲୁକ୍ ଆଣ୍ଡ ବେଷ୍ଟ୍ ମେକଅପ୍ ଟାଇଟଲ ହାସଲ କରିଛନ୍ତି ।
ସମ୍ବଲପୁର, ନଭେମ୍ବର ୧(ଲୋକାଲ ୱାୟାର): ସମ୍ବଲପୁର ସହରରେ ଆଇପିଏଲ ବେଟିଂରେ ଲିପ୍ତ ଥିବା ୫ ଜଣଙ୍କୁ ଗିରଫ କରାଯାଇଥିବା ସ୍ଥାନୀୟ ପୁଲିସ ଶନିବାର କହିଛି ।
ଗିରଫ ଅଭିଯୁକ୍ତମାନେ ହେଲେ କ୍ଷେତରାଜପୁରର ସୋମନାଥ ଘୋଷ (୩୮), ଧନୁପାଲିର ବିନୋଦ ସୋରେ, ବିକାଶ ରାଉତ, ରାକେଶ ନିଖାଟିଆ ଏବଂ ଟାଉନ ଥାନାଞ୍ଚଳର ବାବୁଲ ପ୍ରଧାନ (୩୦) । ସେମାନଙ୍କ ପାଖରୁ ୧୫ ହଜାର ଟଙ୍କା ଜବତ ହୋଇଛି ।
ସମ୍ବଲପୁରର କେତେକ ସ୍ଥାନରେ ଆଇପିଏଲ ବେଟିଂ ଚାଲିଥିବା ସୂଚନା ମିଳିବା ପରେ ଏସପି ଡା. କନୱର ବିଶାଲ ସିଂହଙ୍କ ନିଦେ୍ର୍ଦଶରେ ୩ଟି ଟିମ୍ ବିଭିନ୍ନ ସ୍ଥାନରେ ଚଢ଼ାଉ କରି ଏମାନଙ୍କୁ ଗିରଫ କରିଛନ୍ତି ।
ସମ୍ବଲପୁର, ଅକ୍ଟୋବର ୨୧(ଲୋକାଲ ୱାୟାର): ଜମିବାଡ଼ି ବିବାଦରୁ ସମ୍ବଳପୁର ଜିଲ୍ଲା ବାମରା ବ୍ଲକ ଅଞ୍ଚଳରେ ମା, ଝିଅ ଓ ଜ୍ୱାଇଁଙ୍କୁ ବୁଧବାର ହତ୍ୟା କରାଯାଇଥିବା ବେଳେ ଏହି ଘଟଣାରେ ବାପ-ପୁଅଙ୍କୁ ଗିରଫ କରାଯାଇଥିବା ସ୍ଥାନୀୟ ପୁଲିସ କହିଛି ।
ବାମରା ବ୍ଲକ ଜରାବଗା ପଞ୍ଚାୟତ ଅନ୍ତର୍ଗତ ଲପଡ଼ା ଗାଁର ଗିରିଧାରୀ ସାହୁ(୪୮), ପତ୍ନୀ ସାବିତ୍ରୀ ସାହୁ(୩୮) ଏବଂ ଶାଶୁ ତିରୋବତୀ ବେହେରା(୬୦)ଙ୍କୁ ହତ୍ୟା କରାଯାଇଛି ।
ସମ୍ବଲପୁର, ଅକ୍ଟୋବର ୨୦ (ଲୋକାଲ ୱାୟାର) : ସମ୍ବଲପୁର ପଡିଆବାହଲରେ ମଙ୍ଗଳବାର ମା' ଓ ତିନି ବର୍ଷର ପୁଅ ଉପରେ ଟ୍ରକ ଚଢି ଯିବାରୁ ଘଟଣାସ୍ଥଳରେ ଦୁହିଁଙ୍କ ମୃତ୍ୟୁ ହୋଇଛି ବୋଲି ସ୍ଥାନୀୟ ପୁଲିସ କହିଛି ।
ଏମାନେ ପଡିଆବାହାଲ ସାପ୍ତାହିକ ହାଟକୁ ଆସିଥିଲେ । ଦୁର୍ଗାମଣ୍ଡପ ଓ ଷ୍ଟେଟ ବ୍ୟାଙ୍କ ମଝିରେ ରାସ୍ତା ପାର ହେଉଥିବା ବେଳେ ଦ୍ରୁତଗତିରେ ଏକ ଟ୍ରକ ଆସି ସେମାନଙ୍କୁ ମାଡି ଯାଇଥିଲା ।
ଆଶ୍ଚର୍ଯ୍ୟର କଥା, ସ୍ୱାମୀ ଗୋବିନ୍ଦ ମେହେରଙ୍କ ଟେଲର ଦୋକାନ ନିକଟରେ ହିଁ ଏହି ଦୁର୍ଘଟଣା ଘଟିଛି । ନିଜ ସ୍ତ୍ରୀ ଓ ପିଲାର ମୃତ ଦେହ ଦେଖି ଦୁଃଖରେ ଭାଙ୍ଗି ପଡିଛନ୍ତି ଗୋବିନ୍ଦ ।
ବୁର୍ଲା, ଅକ୍ଟୋବର ୧୦ (ଲୋକାଲ ୱାୟାର) : କରୋନା ସଂକ୍ରମଣ ସଂଖ୍ୟା ବୃଦ୍ଧି ପାଉଥିବାରୁ ସମ୍ବଲପୁର ବୀର ସୁରେନ୍ଦ୍ର ସାଏ ବୈଷୟିକ ବିଶ୍ୱବିଦ୍ୟାଳୟ (ଭିସୁଟ୍) ଆଜିଠାରୁ ୩ ଦିନ ବନ୍ଦ ରହିବ ବୋଲି କର୍ତ୍ତୃପକ୍ଷ ଘୋଷଣା କରିଛନ୍ତି ।
ଏହି ତିନି ଦିନ ଭିସୁଟକୁ ସାନିଟାଇଜ କରାଯିବ । ତେଣୁ କୌଣସି କର୍ମଚାରୀ ଶିକ୍ଷାନୁଷ୍ଠାନକୁ ନ ଆସିବା ପାଇଁ କଳପତି କହିଛନ୍ତି ।
ସମ୍ବଲପୁର, ଅକ୍ଟୋବର ୬ (ଲୋକାଲ ୱାୟାର) : ହୀରାକୁଦ ଜଳଭଣ୍ଡାରର ଉପରମୁଣ୍ଡରେ ବର୍ଷା ଲାଗି ରହିଥିବାରୁ ୪ଟି ଗେଟ୍ ଖୋଲାଯାଇଛି ବୋଲି ଡ୍ୟାମ୍ କର୍ତ୍ତୃପକ୍ଷ ମଙ୍ଗଳବାର ସୂଚନା ଦେଇଛନ୍ତି ।
ବର୍ତ୍ତମାନ ଡ୍ୟାମ୍କୁ ସେକେଣ୍ଡ ପିଛା ୮୪୬୨୯ ଘନଫୁଟ ଜଳ ପ୍ରବେଶ କରୁଛି ଏବଂ ପ୍ରତି ସକେଣ୍ଡରେ ୮୪୬୨୯ ଘନଫୁଟ ଜଳ ନିଷ୍କାସିତ ହେଉଛି ।
ସମ୍ବଲପୁର, ସେପ୍ଟେମ୍ବର ୨୬ (ଲୋକାଲ ୱାୟାର) : ସମ୍ବଲପୁରର ବୀର ସୁରେନ୍ଦ୍ର ସାଏ ବୈଷୟିକ ବିଶ୍ୱବିଦ୍ୟାଳୟ (ଭିସୁଟ୍)ରେ କରୋନା ସଂକ୍ରମିତଙ୍କ ସଂଖ୍ୟା ବୃଦ୍ଧି ପାଉଥିବାରୁ ଆଜିଠାରୁ ୪ ଦିନ କ୍ୟାମ୍ପସ ବନ୍ଦ ରହିବ ବୋଲି କୁଳପତି କହିଛନ୍ତି ।
ଉଲ୍ଲେଖଯୋଗ୍ୟ, ସମ୍ବଲପୁରରୁ ଏ ପର୍ଯ୍ୟନ୍ତ ୫୪୩୫ ଜଣ କରୋନା ଆକ୍ରନ୍ତ ଚିହ୍ନଟ ହୋଇଥିବା ବେଳେ ୪୩୩୭ ଜଣ ସୁସ୍ଥ ହୋଇଛନ୍ତି ।
